3 gevonnis oor verkoop van teruggedateerde mediese sertifikate(Argieffoto: Unsplash) Drie mense is vandeesweek in die Bloemfonteinse landdroshof vir korrupsie gevonnis nadat hulle teruggedateerde mediese sertifikate verkoop het. Hul medebeskuldigdes se verhoor is intussen tot volgende jaar uitgestel. Jacques Niell van der Merwe (55), Deon van Vuuren (34) en Annamarie Magdalene van Vuuren (36) is Dinsdag elkeen 24 maande tronkstraf opgelê wat in geheel vir vyf jaar opgeskort is. Hul medebeskuldigdes, Deon Dewald van Vuuren (49) en Madise Tello David (43), se verhore sal in Januarie volgende jaar onderskeidelik in Botshabelo en Thaba Nchu voortgesit word. Een van die beskuldigdes het ’n staatsgetuie geword en sal dan teen die ander getuig, sê kapt. Lynda Steyn, woordvoerder van die Valke. Die verdagtes is almal in November 2018 in hegtenis geneem nadat die Valke inligting ontvang het oor verdagtes wat betrokke was by die verkoop van teruggedateerde mediese sertifikate.